## Rješenje Ustavnog suda Republike Hrvatske broj U-III-1936/03 od 17. listopada 2003.

### NN 176/2003 (5.11.2003.), Rješenje Ustavnog suda Republike Hrvatske broj U-III-1936/03 od 17. listopada 2003.

# USTAVNI SUD REPUBLIKE HRVATSKE

2578

Ustavni
sud Republike Hrvatske, u Vijeću trojice za odluči­vanje o ustavnim tužbama u
sastavu sudac Milan Vuković, pred­sjednik Vijeća, te suci Ivan Matija i Jasna
Omejec, članovi Vijeća, u postupku pokrenutom ustavnom tužbom V. I. iz Z., na
sjednici održanoj 17. listopada 2003. godine, jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1. Dana
29. svibnja 2003. godine podnositeljica je podnijela ustavnu tužbu kojom je od
Suda tražila dodjeljivanje odštete zbog duševnih boli radi dugotrajnosti
trajanja radnog spora.

2. S
obzirom na činjenicu da podnesena ustavna tužba nije bila sastavljena na način
koji bi omogućavao odlučivanje o biti stvari, podnositeljica je dopisom od 17.
srpnja 2000. godine, po­zvana u roku petnaest (15) dana predmetnu tužbu
nadopuniti.

U
navedenom nalogu podnositeljica je upućena na sadržaj odredaba članka 64. i članka
65. stavka 1. Ustavnog zakona o Ustavnom sudu Republike Hrvatske (»Narodne
novine« broj 49/02 – pročišćeni tekst, u daljnjem tekstu: Ustavni zakon),
kojima su utvrđene postupovne pretpostavke za dopuštenost zahtjeva za
ustavnosudskom zaštitom putem instituta ustavne tužbe. Podnositeljica je
upozorena na postupovne pretpostavke dopuštenosti podnošenja ustavne tužbe na
temelju ovlaštenja sadržanog u članku 63. stavku 1. Ustavnog zakona.

Na
posljedicu propuštanja postupanja po nalogu Suda iz članka 19. stavka 4.
Ustavnog zakona, podnositeljica je u dostav­ljenom dopisu izričito upozorena.

3. Dana
22. kolovoza 2003. godine podnositeljica je dostavila Sudu podnesak, međutim,
niti nakon zaprimljene nadopune predmetna ustavna tužba nije bila sastavljena
na način koji bi omogućavao odlučivanje o biti stvari.

*Ne postoje pretpostavke za odlučivanje o biti
stvari.*

4. Sukladno odredbi članka 62. stavka 1. i stavka 2.
Ustavnog zakona, svatko može po iscrpljivanju dopuštenog pravnog puta podnijeti
Ustavnom sudu ustavnu tužbu ako smatra da mu je pojedinačnim aktom tijela državne
vlasti, tijela jedinice lokalne i područne (regionalne) samouprave ili pravne
osobe s javnim ovlastima, kojim je odlučeno o njegovim pravima i obvezama ili o
sumnji ili optužbi zbog kažnjivog djela, povrijeđeno ljudsko pravo ili temeljna
sloboda zajamčena Ustavom, odnosno Ustavom zajamčeno pravo na lokalnu i područnu
(regionalnu) samoupravu.

Na
temelju članka 63. stavka 1. Ustavnog zakona, Ustavni sud ovlašten je pokrenuti
postupak po ustavnoj tužbi i prije no što je iscrpljen pravni put, u slučaju
kad o pravima i obvezama stranke ili o sumnji ili optužbi zbog kažnjivog djela
nije u razumnom roku odlučio sud.

Pružajući
ustavnosudsku zaštitu ovaj Sud postupa unutar zahtjeva istaknutog u ustavnoj tužbi.

5.
Prema odredbama članka 19. stavka 1. i stavka 2. Ustavnog zakona, podnesci upućeni
Ustavnom sudu Republike Hrvat­ske moraju sadržavati sve što je potrebno da bi
se po njima moglo postupati. Nepotpune podneske Sud će vratiti podnositelju na
dopunu u određenom roku. Prema odredbi članka 19. stavka 4. Ustavnog zakona,
odbacit će se podnesci koji u roku budu vraćeni Sudu bez odgovarajuće nadopune.

6. Tijekom ustavnosudskog
postupka utvrđeno je da u spornoj pravnoj situaciji ne postoji odluka u smislu
odredbe članka 62. stavka 1. Ustavnog zakona u vezi s kojom je dopušteno
zahtijevati ustavnosudsku zaštitu putem instituta ustavne tužbe. Također je
utvrđeno da, iako upozorena na posljedice svog propusta, podnositeljica u
konkretnom slučaju nije sastavila ustavnu tužbi na način koji bi omogućavao
Sudu pokretanje postupka na temelju ovlaštenja iz članka 63. stavka 1. Ustavnog
zakona.

7. Prema članku 32. Ustavnog
zakona, između ostaloga, Sud će rješenjem odbaciti ustavnu tužbu kada ne
postoje pretpostavke za odlučivanje o biti stvari.

Slijedom svega iznijetoga, na temelju članka 32.
Ustavnog zakona, riješeno je kao u točki I. izreke.

Točka II. izreke utemeljena je na odredbama članka
29. stav­ka 1. Ustavnog zakona.

Broj:
U-III-1936/2003
Zagreb, 17. listopada 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 176/2003-2578